În următoarea perioadă scad și temperaturile, iar în unele zone maximele nu vor depăși 1 – 2 grade, transmite la postul Digi24 Florinela Georgescu, director executiv ANM.
"Traversăm o perioadă cu mai multe precipitații, era nevoie de ploaie. La munte, la altitudini de peste 1.700 metri vor fi lapoviță și ninsoare. În noaptea de miercuri spre joi e posibil ca trecător să fie lapoviță și în zone mai joase din Moldova sau estul Transilvaniei. De asemenea, vremea se răcește. Dacă azi avem maxime de 5 – 17 grade Celsius, în următoarele două - trei zile nu vor maxime mai mari de 12 grade, asta în vestul țării. În Moldova răcirea vremii va fi cea mai pronunțată. În următoarele două zile, nu vor fi cu mult peste 1 – 2 grade în nordul și centrul Moldovei. Vor fi temperaturi scăzute și în Dobrogea, Muntenia, Capitală, unde va fi mai rece decât în zilele trecute, dar chiar și așa un pic peste normalul perioadei. Ne apropiem de firescul perioadei în care suntem", a declarat Florinela Georgescu.
Ce urmează? Prognoza pentru următoarele 4 săptămâni
Temperaturile vor fi mai ridicate decât în mod obișnuit pentru finalul lunii martie și începutul lunii aprilie, potrivit prognozei pentru următoarele patru săptămâni, transmise marți de Administrația Națională de Meteorologie (ANM), arată Mediafax.
- 11 - 18 martie
Valorile termice vor fi mai ridicate decât specifice pentru această săptămână, pe întreg teritoriul României, dar cu o abatere termică pozitivă mai accentuată în regiunile nord-vestice. Regimul pluviometric va fi excedentar în cea mai mare parte a țării, dar mai ales în regiunile estice.
- 18 - 25 martie
Temperaturile medii vor fi mai ridicate decât cele normale pentru acest interval, la nivelul întregii țări, dar mai ales în zonele montane. Cantitățile de precipitații vor fi local excedentare în regiunile nord- vestice, iar în rest vor fi în general apropiate de cele normale pentru această perioadă.
- 25 martie - 1 aprilie
Temperatura medie a aerului va avea valori mai ridicate decât cele normale pentru acest interval, în toate regiunile, dar mai ales în cele montane. Regimul pluviometric va fi apropiat de cel normal pentru această perioadă, la nivelul întregii țări.
- 1 - 8 aprilie
Mediile valorilor termice se vor situa peste cele specifice pentru această săptămână, pe întreg teritoriul României. Cantitățile de precipitații se vor situa în jurul celor normale pentru acest interval, în toată țara.